VALSTYBINĖS ATOMINĖS ENERGETIKOS SAUGOS

INSPEKCIJOS VIRŠININKAS

ĮSAKYMAS

DĖL BRANDUOLINĖS SAUGOS REIKALAVIMŲ BSR-1.8.5-2018 „BRANDUOLINĖS ENERGETIKOS OBJEKTO PRIPAŽINIMAS TINKAMU EKSPLOATUOTI“ PATVIRTINIMO

2018 m. gruodžio 4 d. Nr. 22.3-295

Vilnius

Vadovaudamasis Lietuvos Respublikos branduolinės saugos įstatymo 4 straipsnio 1 ir 4 punktais, 11 straipsnio 1 punktu ir Lietuvos Respublikos branduolinės energijos įstatymo 22 straipsnio 1 dalies 1 ir 3 punktais ir įgyvendindamas 2014 m. liepos 8 d. Tarybos Direktyvą 2014/87/Euratomas, kuria iš dalies keičiama Direktyva 2009/71/Euratomas, kuria nustatoma Bendrijos branduolinių įrenginių branduolinės saugos sistema (OL 2014 L219, p. 52):

1. T v i r t i n u Branduolinės saugos reikalavimus BSR-1.8.5-2018 „Branduolinės energetikos objekto pripažinimas tinkamu eksploatuoti“ (pridedama).

2. P r i p a ž į s t u netekusiu galios Valstybinės atominės energetikos saugos inspekcijos viršininko 2015 m. liepos 16 d. įsakymą Nr. 22.3-141 „Dėl Branduolinės saugos reikalavimų BSR-2.1.5-2015 „Branduolinės elektrinės pripažinimas tinkama eksploatuoti“ patvirtinimo“ su visais pakeitimais ir papildymais.

3. N u s t a t a u, kad šis įsakymas įsigalioja 2019 m. gegužės 1 dieną.

Viršininkas	Michail Demčenko

PATVIRTINTA

Valstybinės atominės energetikos saugos

inspekcijos viršininko

2018 m. gruodžio 4 d. įsakymu Nr. 22.3-295

BRANDUOLINĖS SAUGOS REIKALAVIMAI

BSR-1.8.5-2018

BRANDUOLINĖS ENERGETIKOS OBJEKTO PRIPAŽINIMAS TINKAMU EKSPLOATUOTI

I SKYRIUS

BENDROSIOS NUOSTATOS

1. Branduolinės saugos reikalavimai BSR-1.8.5-2018 „Branduolinės energetikos objekto pripažinimas tinkamu eksploatuoti“ (toliau – Reikalavimai) nustato reikalavimus branduolinės energetikos objektų (toliau – BEO) pripažinimui tinkamais eksploatuoti.

II SKYRIUS

NUORODOS

2. Reikalavimuose pateiktos nuorodos į šiuos teisės aktus:

2.1. Lietuvos Respublikos branduolinės saugos įstatymas;

2.2. Lietuvos Respublikos branduolinės energijos įstatymas;

2.3. Branduolinės energetikos srities veiklos licencijų ir leidimų išdavimo taisyklės, patvirtintos Lietuvos Respublikos Vyriausybės 2012 m. birželio 20 d. nutarimu Nr. 722 „Dėl Branduolinės energetikos srities veiklos licencijų ir leidimų išdavimo taisyklių patvirtinimo“;

2.4. Branduolinės saugos reikalavimai BSR-1.8.2-2015 „Branduolinės energetikos objekto modifikacijų kategorijos ir modifikacijų atlikimo tvarkos aprašas“, patvirtinti Valstybinės atominės energetikos saugos inspekcijos (toliau – VATESI) viršininko 2011 m. spalio 7 d. įsakymu Nr. 22.3-99 „Dėl Branduolinės saugos reikalavimų BSR-1.8.2-2015 „Branduolinės energetikos objekto modifikacijų kategorijos ir modifikacijų atlikimo tvarkos aprašas“ patvirtinimo“;

2.5. Branduolinės saugos reikalavimai BSR-1.4.1-2016 „Vadybos sistema“, patvirtinti VATESI viršininko 2010 m. birželio 21 d. įsakymu Nr. 22.3-56 „Dėl Branduolinės saugos reikalavimų BSR-1.4.1-2016 „Vadybos sistema“ patvirtinimo“;

2.6. Branduolinės saugos reikalavimai BSR-1.4.2-2014 „Branduolinės energetikos objekto statybos vadyba“, patvirtinti VATESI viršininko 2014 m. sausio 29 d. įsakymu Nr. 22.3-22 „Dėl Branduolinės saugos reikalavimų BSR-1.4.2-2014 „Branduolinės energetikos objekto statybos vadyba“ patvirtinimo“;

2.7. Branduolinės saugos reikalavimai BSR-1.4.3-2017 „Licencijuojamą veiklą branduolinės energetikos srityje vykdančių organizacijų žmogiškieji ištekliai“, patvirtinti VATESI viršininko 2017 m. rugsėjo 20 d. įsakymu Nr. 22.3-160 „Dėl Branduolinės saugos reikalavimų BSR-1.4.3-2017 „Licencijuojamą veiklą branduolinės energetikos srityje vykdančių organizacijų žmogiškieji ištekliai“ patvirtinimo“;

2.8. Avarinės parengties reikalavimai branduolinės energetikos objektą eksploatuojančiai organizacijai, patvirtinti VATESI viršininko 2008 m. spalio 24 d. įsakymu Nr. 22.3-107 „Dėl Avarinės parengties reikalavimų branduolinės energetikos objektą eksploatuojančiai organizacijai patvirtinimo“.

III SKYRIUS

SĄVOKOS

3. Reikalavimuose vartojamos sąvokos atitinka Reikalavimų 2 punkte nurodytuose teisės aktuose apibrėžtas sąvokas.

IV SKYRIUS

BEO PRIPAŽINIMO TINKAMU EKSPLOATUOTI PROGRAMOS RENGIMAS IR DERINIMAS

PIRMASIS SKIRSNIS

BEO PRIPAŽINIMO TINKAMU EKSPLOATUOTI TIKSLAS

4. BEO pripažinimo tinkamu eksploatuoti tikslas yra įrodyti, kad pastatytame BEO bus užtikrinta branduolinė, radiacinė ir fizinė sauga (toliau – sauga) jo eksploatavimo metu. Tam, kad būtų pasiektas šis tikslas, BEO pripažinimo tinkamu eksploatuoti metu Reikalavimų 2.1 papunktyje nurodyto teisės akto 22 straipsnio 1 dalies 1–3 punktuose nurodytos licencijos turėtojas (toliau – licencijos turėtojas) privalo užtikrinti, kad būtų įvykdyti šie reikalavimai:

4.1. BEO projekte nustatytose saugai svarbių (toliau – SS) konstrukcijų, sistemų ir komponentų (toliau – KSK) veikimo režimuose ir veikimo parametrų ribinėse vertėse (toliau – SS KSK eksploatavimo ribos ir sąlygos) patikrinta SS KSK atitiktis priimtinumo kriterijams, nustatytiems BEO projekte ir branduolinės saugos normatyviniuose techniniuose dokumentuose, visuose režimuose, kuriems SS KSK suprojektuoti;

4.2. surinkti SS KSK duomenys, būtini BEO atnaujintos saugos analizės ataskaitos, nurodytos Reikalavimų 2.1 papunktyje nurodyto teisės akto 32 straipsnio 3 dalyje, BEO galutinės saugos analizės ataskaitos, nurodytos Reikalavimų 2.1 papunktyje nurodyto teisės akto 32 straipsnio 4 dalyje, ir BEO periodinio saugos vertinimo ataskaitų, nurodytų Reikalavimų 2.1 papunktyje nurodyto teisės akto 32 straipsnio 7 dalyje, rengimui, saugai užtikrinti BEO eksploatavimo metu;

4.3. Reikalavimų VII skyriaus trečiojo skirsnio nustatyta tvarka patikrinti ir patvirtinti licencijos turėtojo normatyviniai techniniai dokumentai (BEO eksploatavimo procedūrų aprašai, BEO avarinio eksploatavimo procedūrų aprašai ir avarijų valdymo gairės, avarinės parengties procedūrų aprašai, SS KSK eksploatavimo instrukcijos, BEO eksploatavimo parametrų ribinių verčių ir sąlygų aprašas (BEO technologinis reglamentas) ir kiti licencijos turėtojo normatyviniai techniniai dokumentai), skirti BEO eksploatavimui;

4.4. patikrinta, ar licencijos turėtojo organizacinė struktūra, darbuotojų skaičius ir jų kompetencija atitinka licencijos turėtojo organizacijos struktūros aprašymo ir pagrindimo bei licencijos turėtojo žmogiškųjų išteklių valdymo dokumentų nuostatas;

4.5. patikrinta kitų nei nurodytųjų Reikalavimų 4.1 papunktyje BEO projekte nurodytų KSK, garantuojančių SS KSK eksploatavimo ribų ir sąlygų užtikrinimą, branduolinių ir radiologinių avarijų išvengimą (prevenciją) ar jų padarinių sušvelninimą, apsaugančių žmones ir aplinką nuo žalingo jonizuojančios spinduliuotės poveikio, įskaitant radiacinės saugos, fizinės saugos bei avarinės parengties priemones, atitiktis BEO projektui ir branduolinės saugos normatyviniams techniniams dokumentams.

ANTRASIS SKIRSNIS

BEO PRIPAŽINIMO TINKAMU EKSPLOATUOTI PROGRAMOS RENGIMAS IR DERINIMAS

5. Licencijos turėtojas turi užtikrinti, kad BEO pripažinimui tinkamu eksploatuoti būtų parengta BEO pripažinimo tinkamu eksploatuoti programa ir atliktas BEO pripažinimo tinkamu eksploatuoti programos nepriklausomas patikrinimas.

6. BEO pripažinimo tinkamu eksploatuoti programoje turi būti nurodyti BEO pripažinimo tinkamu eksploatuoti SS KSK bandymai (bandymai nenaudojant branduolinių ir (ar) branduolinio kuro ciklo medžiagų ir bandymai panaudojant branduolines ir (arba) branduolinio kuro ciklo medžiagas). BEO pripažinimo tinkamu eksploatuoti SS KSK bandymais turi būti įrodytos BEO projekte nustatytos ir saugos analizės ataskaitoje pagrįstos atliekamos SS KSK saugos funkcijos.

7. BEO pripažinimo tinkamu eksploatuoti programoje turi būti nurodyta:

7.1. bendrieji duomenys apie BEO ir jo pripažinimą tinkamu eksploatuoti:

7.1.1. BEO pavadinimas;

7.1.2. BEO projekto, pagal kurį pastatytas Reikalavimų 7.1.1 papunktyje nurodytas BEO, numeris;

7.1.3. BEO pripažinimo tinkamu eksploatuoti etapai;

7.2. SS KSK, kurie turi būti išbandyti BEO pripažinimo tinkamu eksploatuoti metu;

7.3. Reikalavimų 7.2 papunktyje nurodytų BEO pripažinimo tinkamu eksploatuoti SS KSK bandymai, šių bandymų tikslai, metodai, BEO pripažinimo tinkamu eksploatuoti etapas, kuriame šie BEO pripažinimo tinkamu eksploatuoti SS KSK bandymai turi būti atliekami, šių bandymų atlikimo eiliškumas ir trukmė;

7.4. branduolinės saugos normatyviniai techniniai dokumentai, kuriais būtina vadovautis planuojant ir atliekant Reikalavimų 7.3 papunktyje nurodytus BEO pripažinimo tinkamu eksploatuoti SS KSK bandymus;

7.5. licencijos turėtojo normatyviniai techniniai dokumentai, skirti BEO eksploatavimui, kurie turi būti patikrinti BEO pripažinimo tinkamu eksploatuoti metu;

7.6. BEO pripažinimo tinkamu eksploatuoti SS KSK bandymų dalyviai, nurodyti Reikalavimų 19.2 papunktyje, kurie turi dalyvauti Reikalavimų 7.3 papunktyje nurodytuose BEO pripažinimo tinkamu eksploatuoti SS KSK bandymuose;

7.7. Reikalavimų 4.5 papunktyje nurodytų KSK bandymai ir patikrinimai, kurie turi būti atlikti BEO pripažinimo tinkamu eksploatuoti metu ir BEO pripažinimo tinkamu eksploatuoti etapas, kuriame šie KSK turi būti patikrinti;

7.8. asmenys, atsakingi už BEO pripažinimo tinkamu eksploatuoti programos rengimą, tikrinimą ir tvirtinimą;

7.9. asmenys, kurie privalo susipažinti su BEO pripažinimo tinkamu eksploatuoti programa.

8. BEO pripažinimo tinkamu eksploatuoti SS KSK bandymas negali būti įtraukiamas į BEO pripažinimo tinkamu eksploatuoti programą, jei šis BEO pripažinimo tinkamu eksploatuoti SS KSK bandymas, BEO veikimo režimas ar konfigūracija šio BEO pripažinimo tinkamu eksploatuoti SS KSK bandymo metu:

8.1. neįvertinti BEO projekte ir saugos analizės ataskaitoje nepagrįsta, kad jie neturės neigiamos įtakos saugai;

8.2. nepatenka į prielaidas (pavyzdžiui, SS KSK fiziniai parametrai, pradinės ir ribinės sąlygos, trukmė, fizinių ir cheminių procesų ir reiškinių pobūdis), kurios buvo taikomos rengiant BEO projektinius sprendinius ir jų saugos pagrindimą ir (arba) atliekant Reikalavimų 8.1 papunktyje nurodytą vertinimą ir saugos pagrindimą.

9. BEO pripažinimo tinkamu eksploatuoti programoje BEO pripažinimo tinkamu eksploatuoti SS KSK bandymų seka turi būti nurodyta tokia tvarka, kaip šiuos BEO pripažinimo tinkamu eksploatuoti SS KSK bandymus numatoma atlikti. Nustatant BEO pripažinimo tinkamu eksploatuoti SS KSK bandymų seką, turi būti užtikrinta, kad:

9.1. kai BEO pripažinimo tinkamu eksploatuoti SS KSK bandymo atlikimas yra susijęs su kitais KSK (pavyzdžiui, priešgaisrinės, aušinimo, vėdinimo, vandens ar elektros tiekimo sistemos, įrenginiai, įranga, įskaitant SS KSK), šis BEO pripažinimo tinkamu eksploatuoti SS KSK bandymas turi būti atliekamas po to, kai susiję KSK išbandyti ir patikrintas jų veikimas, o tais atvejais, kai susiję KSK yra SS, šių susijusių SS KSK priimtinumas taip pat patvirtintas šių BEO pripažinimo tinkamu eksploatuoti SS KSK bandymų rezultatų ataskaitoje;

9.2. BEO pripažinimo tinkamu eksploatuoti programoje visi BEO pripažinimo tinkamu eksploatuoti SS KSK bandymai turi būti sugrupuoti pagal BEO pripažinimo tinkamu eksploatuoti etapus ir etapų dalis, SS KSK atliekamas saugos funkcijas;

9.3. tolimesnio BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymai turi būti atliekami tik esant ankstesnio BEO pripažinimo tinkamu eksploatuoti etapo ar etapo dalies šių BEO pripažinimo tinkamu eksploatuoti SS KSK bandymų rezultatų ataskaitoje teigiamai išvadai dėl galimybės saugiai vykdyti tolimesnį BEO pripažinimo tinkamu eksploatuoti etapą ar etapo dalį ir turint Reikalavimų 2.1 papunktyje nurodytame teisės akte nurodytą licenciją ar leidimą, kai jie yra privalomi BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymams pradėti;

9.4. kai BEO pripažinimo tinkamu eksploatuoti programoje kelis BEO pripažinimo tinkamu eksploatuoti SS KSK bandymus numatoma atlikti vienu metu, šiuos BEO pripažinimo tinkamu eksploatuoti SS KSK bandymus galima atlikti po to, kai jų įtaka vienas kito rezultatams įvertinta ir įvertinimo metu nustatyta, kad šie BEO pripažinimo tinkamu eksploatuoti SS KSK bandymai neturės neigiamos įtakos vienas kitam.

10. Keliems BEO, numatytiems viename BEO projekte, rengiama viena BEO pripažinimo tinkamais eksploatuoti programa, jei BEO projekte nenumatyta kitaip. Jeigu BEO yra branduolinė elektrinė (toliau – BE), sudaryta iš kelių energijos blokų, kiekvienam energijos blokui turi būti parengtos atskiros energijos bloko pripažinimo tinkamu eksploatuoti programos. Kai iš kelių energijos blokų sudarytos BE turi bendras SS KSK, šių energijos blokų pripažinimo tinkamais eksploatuoti programose turi būti nustatyti BEO pripažinimo tinkamu eksploatuoti SS KSK bandymai, skirti šių bendrų SS KSK veikimui įvertinti veikiant kiekvienam energijos blokui atskirai ir veikiant keliems energijos blokams kartu.

11. Licencijos turėtojas turi užtikrinti, kad BEO eksploatavimo darbuotojai (taip, kaip ši sąvoka apibrėžiama Reikalavimų 2.7 papunktyje nurodyto teisės akto 5.2 papunktyje) licencijos turėtojo nustatyta tvarka dalyvautų BEO pripažinimo tinkamu eksploatuoti procesuose. Šių darbuotojų pareigybės turi būti nurodytos BEO pripažinimo tinkamu eksploatuoti programoje ir licencijos turėtojo vadybos sistemos dokumentuose, detalizuojančiuose BEO pripažinimo tinkamu eksploatuoti SS KSK bandymų atlikimą (toliau – SS KSK bandymų instrukcijos).

12. Licencijos turėtojas turi pateikti patvirtintą BEO pripažinimo tinkamu eksploatuoti programą suderinti VATESI. Licencijos turėtojas, kartu su BEO pripažinimo tinkamu eksploatuoti programa, turi pateikti VATESI BEO pripažinimo tinkamu eksploatuoti programos nepriklausomo patikrinimo ataskaitą, kurioje aprašyta nepriklausomo patikrinimo eiga ir rezultatai.

13. VATESI priima sprendimą suderinti BEO pripažinimo tinkamu eksploatuoti programą Reikalavimų 2.1 papunktyje nurodyto teisės akto 34 straipsnio 2 dalies nustatytais terminais tik esant visoms šioms aplinkybėms:

13.1. BEO pripažinimo tinkamu eksploatuoti programa atitinka šiuos Reikalavimus;

13.2. BEO pripažinimo tinkamu eksploatuoti programoje nurodyti BEO pripažinimo tinkamu eksploatuoti SS KSK bandymai, jų metodika ir rezultatų įvertinimo kriterijai atitinka BEO statinio projekto dalių, kuriose pateikiami SS KSK projektiniai sprendiniai, nustatytus reikalavimus;

13.3. BEO pripažinimo tinkamu eksploatuoti programoje nurodyti BEO pripažinimo tinkamu eksploatuoti SS KSK bandymai atitinka branduolinės saugos normatyvinius techninius dokumentus.

14. BEO pripažinimo tinkamu eksploatuoti SS KSK bandymai gali būti pradėti tik suderinus BEO pripažinimo tinkamu eksploatuoti programą su VATESI.

TREČIASIS SKIRSNIS

BEO PRIPAŽINIMO TINKAMU EKSPLOATUOTI ETAPAI

15. BEO, išskyrus BE, BE energijos bloką, neenergetinį branduolinį reaktorių, pripažinimas tinkamu eksploatuoti turi būti suskirstytas ne mažiau kaip į šiuos etapus ir etapų dalis:

15.1. bandymai nenaudojant branduolinių ir (ar) branduolinio kuro ciklo medžiagų:

15.1.1. individualūs bandymai. Šiais bandymais turi būti įrodoma, kad kiekvienas SS KSK gali vykdyti BEO projekte nustatytą ir saugos analizės ataskaitoje pagrįstą funkciją. Šių bandymų metu turi būti surenkami duomenys, nurodyti Reikalavimų 4.2 papunktyje;

15.1.2. kompleksiniai bandymai. Šiais bandymais turi būti įrodoma, kad SS KSK gali veikti kartu, kaip suprojektuota, ir, kad SS KSK veikia esant normalioms BEO eksploatavimo sąlygoms, tikėtino eksploatavimo įvykio ir BEO projekte numatytų avarijų metu, kaip nustatyta BEO projekte;

15.2. bandymai panaudojant branduolines ir (arba) branduolinio kuro ciklo medžiagas. Šie bandymai prasideda nuo branduolinio ir (arba) branduolinio kuro ciklo medžiagų įvežimo į BEO aikštelę ir (ar) pirmo bandymo panaudojant branduolines ir (arba) branduolinio kuro ciklo medžiagas šiuose BEO atlikimo.

16. Kai BEO yra BE, BE energijos blokas arba neenergetinis branduolinis reaktorius, pripažinimas tinkamu eksploatuoti turi būti suskirstytas ne mažiau kaip į šiuos etapus ir etapų dalis:

16.1. bandymai nenaudojant branduolinių ir (ar) branduolinio kuro ciklo medžiagų:

16.1.1. individualūs bandymai. Šiais bandymais turi būti įrodoma, kad kiekvienas SS KSK gali vykdyti BE, BE energijos bloko arba neenergetinio branduolinio reaktoriaus projekte nustatytą ir saugos analizės ataskaitoje pagrįstą funkciją. Šių bandymų metu turi būti surenkami duomenys, nurodyti Reikalavimų 4.2 papunktyje;

16.1.2. kompleksiniai bandymai. Šiais bandymais turi būti įrodoma, kad SS KSK gali veikti kartu, kaip suprojektuota, ir, kad SS KSK veikia esant normalioms BE, BE energijos bloko arba neenergetinio branduolinio reaktoriaus eksploatavimo sąlygoms, įskaitant veikimą vardinės galios režimu, branduolinio reaktoriaus (toliau – reaktorius) stabdymą, branduolinio kuro (toliau – kuras) perkrovimą, pereinamosioms sąlygoms, tikėtino eksploatavimo įvykio ir BE, BE energijos bloko arba neenergetinio branduolinio reaktoriaus projektuose numatytų avarijų metu, kaip nustatyta BE, BE energijos bloko arba neenergetinio branduolinio reaktoriaus projekte;

16.2. bandymai panaudojant branduolines ir (arba) branduolinio kuro ciklo medžiagas:

16.2.1. kuro įkrovimo į branduolinį reaktorių ir pokritiniai bandymai. Šie bandymai turi būti atliekami siekiant įrodyti, kad kuras gali būti saugiai įkrautas į reaktorių pagal BE, BE energijos bloko arba neenergetinio branduolinio reaktoriaus projekte nurodytą įkrovimo modelį. Šioje BE, BE energijos bloko arba neenergetinio branduolinio reaktoriaus pripažinimo tinkama eksploatuoti etapo dalyje turi būti patvirtinta, kad pasiekti kuro įkrovimo į reaktorių ir pokritinių bandymų rezultatai atitinka BE, BE energijos bloko arba neenergetinio branduolinio reaktoriaus projekte nustatytus parametrus ir galima vykdyti BE, BE energijos bloko arba neenergetinio branduolinio reaktoriaus pripažinimo tinkamu eksploatuoti programoje numatytus pradinio kritiškumo ir mažos galios bandymus. Įkrovus kurą į reaktorių, turi būti atlikti matavimo įrangos, valdymo strypų valdymo mechanizmų, automatinio valdymo strypų suveikimo ir kitų su reaktoriaus valdymo, apsaugos ir aušinimo sistemomis susiję bandymai;

16.2.2. pradinio kritiškumo ir mažos galios bandymai. Bandymai atliekami neviršijant BE, BE energijos bloko arba neenergetinio branduolinio reaktoriaus projekte nurodyto minimalaus galios dydžio siekiant patvirtinti, kad:

16.2.2.1. reaktoriaus šerdies veikimas atitinka informaciją, pateiktą BE, BE energijos bloko arba neenergetinio branduolinio reaktoriaus projekte ir pagrįstą saugos analizės ataskaitoje;

16.2.2.2. reaktoriaus šerdis veikia mažos galios diapazone, reaktoriaus šerdies aušinimo, reaktyvumo matavimo sistemų charakteristikos yra BE, BE energijos bloko arba neenergetinio branduolinio reaktoriaus projekte nustatytose ribose;

16.2.2.3. jonizuojančiosios spinduliuotės slopinimas atitinka nustatytąjį BE, BE energijos bloko arba neenergetinio branduolinio reaktoriaus projekte;

16.2.2.4. reaktoriaus fizikiniai parametrai atitinka BE, BE energijos bloko arba neenergetinio branduolinio reaktoriaus projekte nustatytus ir saugos analizės ataskaitoje pagrįstus fizikinius parametrus;

16.2.2.5. pasiekti pradinio kritiškumo ir mažos galios bandymų rezultatai atitinka BE, BE energijos bloko arba neenergetinio branduolinio reaktoriaus projekte nustatytus parametrus;

16.2.3. galios kėlimo ir vardinės galios bandymai. Galios kėlimo ir vardinės galios bandymų tikslas yra įrodyti BE, BE energijos bloko arba neenergetinio branduolinio reaktoriaus veikimą BE, BE energijos bloko arba neenergetinio branduolinio reaktoriaus projekte nustatytais ir saugos analizės ataskaitoje pagrįstais galios lygiais (pavyzdžiui, 10%, 25%, 50%, 75%, 90% ir 100% BE, BE energijos bloko arba neenergetinio branduolinio reaktoriaus projekte nustatytos vardinės galios). Bandymais turi būti įrodyta, kad BE, BE energijos blokas arba neenergetinis branduolinis reaktorius veikia pagal BE, BE energijos bloko arba neenergetinio branduolinio reaktoriaus projektą visuose režimuose, kuriems BE, BE energijos blokas arba neenergetinis branduolinis reaktorius suprojektuoti, įskaitant reaktoriaus galios pokyčius ir apkrovos kitimą dėl atitinkamų galios lygių.

V SKYRIUS

BEO PRIPAŽINIMO TINKAMU EKSPLOATUOTI ORGANIZAVIMAS IR VALDYMAS

PIRMASIS SKIRSNIS

LICENCIJOS TURĖTOJO PAREIGOS BEO PRIPAŽINIMO TINKAMU EKSPLOATUOTI METU

17. Licencijos turėtojas turi kontroliuoti visą su BEO pripažinimu tinkamu eksploatuoti susijusią veiklą.

18. Licencijos turėtojas turi paskirti BEO pripažinimo tinkamu eksploatuoti grupę. BEO pripažinimo tinkamu eksploatuoti grupė turi kontroliuoti, kad BEO pripažinimo tinkamu eksploatuoti programoje nurodyti BEO pripažinimo tinkamu eksploatuoti SS KSK bandymai būtų vykdomi pagal BEO projektą, branduolinės saugos normatyvinius techninius dokumentus BEO projekte nustatytose SS KSK eksploatavimo ribose ir sąlygomis. BEO pripažinimo tinkamu eksploatuoti grupė gali būti sudaryta iš specializuotų (pavyzdžiui, statybos, hidrotechnikos, elektrotechnikos, technologinių įrenginių, kontrolės ir valdymo sistemų) darbo grupių. BEO pripažinimo tinkamu eksploatuoti grupės sudėtis, jos skyrimo ir darbo tvarka turi būti nustatyti licencijos turėtojo normatyviniuose techniniuose dokumentuose.

19. Licencijos turėtojas privalo užtikrinti:

19.1. licencijos turėtojo darbuotojų, dalyvaujančių BEO pripažinimo tinkamu eksploatuoti procesuose, pareigų ir atsakomybės BEO pripažinimo tinkamu eksploatuoti metu nurodymą licencijos turėtojo vadybos sistemos dokumentuose;

19.2. SS KSK statybos bendrųjų, specialiųjų statybos darbų ir SS technologinių įrenginių statybos techninių prižiūrėtojų, nurodytų Reikalavimų 2.6 papunktyje nurodytame teisės akte, BEO pripažinimo tinkamu eksploatuoti grupės, BEO eksploatavimo darbuotojų, projektuotojo, gamintojo, atitikties kontrolės arba vertinimo įstaigų (toliau kartu vadinama – BEO pripažinimo tinkamu eksploatuoti dalyviai) veiklos organizavimą, kontrolę ir koordinavimą;

19.3. su VATESI suderintos BEO pripažinimo tinkamu eksploatuoti programos įgyvendinimą;

19.4. BEO pripažinimui tinkamu eksploatuoti būtinų išteklių planavimą, skirimą ir pakankamumą;

19.5. BEO pripažinimo tinkamu eksploatuoti SS KSK bandymų ir patikrinimų metu nustatytų neatitikčių šalinimą;

19.6. BEO projekto ir licencijos turėtojo normatyvinių techninių dokumentų atnaujinimą BEO pripažinimo tinkamu eksploatuoti metu ir asmenų, dalyvaujančių BEO pripažinimo tinkamu eksploatuoti procesuose, supažindinimą su šiais dokumentais;

19.7. SS KSK duomenų, nurodytų Reikalavimų 4.2 papunktyje, rinkimą, saugojimą ir perdavimą iš BEO pripažinimo tinkamu eksploatuoti į pramoninį BEO eksploatavimą;

19.8. BEO pripažinimo tinkamu eksploatuoti SS KSK bandymų ataskaitų rengimą, saugojimą ir perdavimą iš BEO pripažinimo tinkamu eksploatuoti į pramoninį BEO eksploatavimą.

ANTRASIS SKIRSNIS

LICENCIJOS TURĖTOJO VADYBOS SISTEMA

20. Licencijos turėtojas, vadovaudamasis Reikalavimų 2.5 papunktyje nurodytu teisės aktu, iki bandymų nenaudojant branduolinių ir (ar) branduolinio kuro ciklo medžiagų pradžios turi parengti vadybos sistemos dokumentus, kuriuose turi būti nurodyta, kaip ir kokia tvarka turi būti vykdomi BEO pripažinimo tinkamu eksploatuoti procesai, ir užtikrinti šių vadybos sistemos dokumentų nuostatų įgyvendinimą BEO pripažinimo tinkamu eksploatuoti metu.

21. SS produkto tiekėjų, dalyvaujančių BEO pripažinimo tinkamu eksploatuoti procesuose, vadybos sistema turi atitikti licencijos turėtojo keliamus reikalavimus vadybos sistemai.

TREČIASIS SKIRSNIS

BEO PRIPAŽINIMO TINKAMU EKSPLOATUOTI DALYVIŲ KOMUNIKACIJOS VALDYMAS

22. Licencijos turėtojas vadybos sistemos dokumentuose turi nurodyti komunikacijos tarp BEO pripažinimo tinkamu eksploatuoti dalyvių ir licencijos turėtojo darbuotojų, dalyvaujančių BEO pripažinimo tinkamu eksploatuoti procesuose, valdymo tvarką.

23. Licencijos turėtojas turi užtikrinti, kad BEO pripažinime tinkamu eksploatuoti dalyvaujantys asmenys būtų aprūpinti techninėmis priemonėmis, skirtomis ryšio tarp BEO pripažinimo tinkamu eksploatuoti dalyvių palaikymui BEO pripažinimo tinkamu eksploatuoti SS KSK bandymų metu.

24. Licencijos turėtojas turi užtikrinti, kad:

24.1. projektuotojai, rangovai, gamintojai, SS produkto tiekėjai iki BEO pripažinimo tinkamu eksploatuoti SS KSK bandymų pradžios teiktų BEO pripažinimo tinkamu eksploatuoti dalyviams visą šių SS KSK aktualią (galiojančią) informaciją ir (ar) dokumentus, būtinus atlikti šių BEO pripažinimo tinkamu eksploatuoti SS KSK bandymus;

24.2. projektuotojai dalyvautų BEO pripažinimo tinkamu eksploatuoti etapų ir etapų dalių BEO pripažinimo tinkamu eksploatuoti SS KSK bandymų rezultatų analizėje ir patvirtintų, kad BEO pripažinimo tinkamu eksploatuoti etapų ir etapų dalių BEO pripažinimo tinkamu eksploatuoti SS KSK bandymų rezultatai atitinka BEO projekto sprendinius.

KETVIRTASIS SKIRSNIS

SS KSK DOKUMENTŲ PERDAVIMAS IR ATSAKOMYBĖS UŽ SS KSK PERLEIDIMAS

25. Licencijos turėtojo vadybos sistemos dokumentuose turi būti detalizuoti SS KSK dokumentų perdavimo iš BEO statybos į BEO pripažinimą tinkamu eksploatuoti, iš vieno BEO pripažinimo tinkamu eksploatuoti etapo į kitą etapą, iš BEO pripažinimo tinkamu eksploatuoti į pramoninį BEO eksploatavimą tvarka, kai atsakomybė už SS KSK dokumentų rengimą, išsamumo patikrinimą, saugojimą pereina iš BEO statybos dalyvių BEO pripažinimo tinkamu eksploatuoti dalyviams, iš vieno BEO pripažinimo tinkamu eksploatuoti dalyvio kitam ar iš BEO pripažinimo tinkamu eksploatuoti dalyvių BEO eksploatavimo darbuotojams.

26. Licencijos turėtojo vadybos sistemos dokumentuose turi būti nustatyta atsakomybės už SS KSK priežiūrą, bandymus ir patikrinimus perleidimo vieno BEO pripažinimo tinkamu eksploatuoti dalyvio kitam tvarka.

27. Licencijos turėtojas turi užtikrinti, kad, perduodant SS KSK iš BEO statybos dalyvių BEO pripažinimo tinkamu eksploatuoti dalyviams, iš vieno BEO pripažinimo tinkamu eksploatuoti dalyvio kitam ar iš BEO pripažinimo tinkamu eksploatuoti dalyvių BEO eksploatavimo darbuotojams, būtų perduodamas visas tam tikro SS KSK dokumentų rinkinys. Šiame dokumentų rinkinyje turi būti:

27.1. statybos dokumentų, nurodytų Reikalavimų 2.6 papunktyje nurodyto teisės akto 18 punkte, rinkinys;

27.2. BEO pripažinimo tinkamu eksploatuoti SS KSK bandymų ataskaitos;

27.3. SS KSK gedimų ir įvykių (pavyzdžiui, SS KSK nesuveikimas, išsijungimas) ataskaitos;

27.4. BEO projekte numatytų laikinų pakeitimų, būtinų BEO pripažinimo tinkamu eksploatuoti SS KSK bandymui atlikti (pavyzdžiui, apeinančių sistemų (angl. bypass), aklių įrengimas, vožtuvų nustatymai, vandens tiekimo ir surinkimo sistemų laikini pakeitimai, laikinų atramų įrengimas), elektros kabelių ir laidų atjungimo, programinės įrangos pakeitimų dokumentai;

27.5. įrenginių izoliavimo įrašai ir leidimų atlikti darbus įrašai;

27.6. įrašai apie SS KSK prevencinius ir korekcinius remontus;

27.7. įrašai apie SS KSK modifikacijas, atliktas BEO pripažinimo tinkamu eksploatuoti metu;

27.8. BEO pripažinimo tinkamu eksploatuoti metu atliekamos SS KSK priežiūros, nurodytos Reikalavimų 36 punkte, dokumentai;

27.9. neatliktų ir neužbaigtų darbų ir darbų trūkumų aprašymai, įskaitant neatliktus ir neužbaigtus darbus ir darbų trūkumus, kurie buvo nustatyti ankstesnio BEO pripažinimo tinkamu eksploatuoti etapo ar etapo dalies perdavimo metu;

27.10. SS produktų tiekėjų dokumentai, kuriuose nustatyti reikalavimai SS KSK eksploatavimui (pavyzdžiui, SS KSK techniniai pasai, eksploatavimo instrukcijos);

27.11. BEO pripažinimo tinkamu eksploatuoti SS KSK bandymų metu įforminti SS KSK atitikties sertifikatai, deklaracijos, atitikties kontrolės arba vertinimo įstaigos išvados, patvirtinantys BEO pripažinimo tinkamu eksploatuoti SS KSK bandymų atlikimą ir rezultatus (pavyzdžiui, SS KSK atitikties sertifikatai, atitikties kontrolės arba vertinimo įstaigos išvados) (toliau – atitikties įvertinimo dokumentai) ir (arba) licencijos turėtojo vadybos sistemos dokumentuose nustatyta tvarka užpildyti dokumentai;

27.12. licencijos turėtojo normatyviniai techniniai dokumentai, skirti SS KSK eksploatavimui.

28. Licencijos turėtojas turi paskirti kvalifikuotus darbuotojus, kurie turi dalyvauti Reikalavimų 27 punkte nurodytame dokumentų perdavime ir patikrinti Reikalavimų 27 punkto įvykdymą.

PENKTASIS SKIRSNIS

BEO PRIPAŽINIMO TINKAMU EKSPLOATUOTI IŠTEKLIAI

29. Vadybos sistemos dokumentuose licencijos turėtojas turi nustatyti savo ir SS produktų tiekėjų išteklių planavimo, užtikrinimo ir nuolatinio vertinimo BEO pripažinimo tinkamu eksploatuoti metu tvarką ir užtikrinti jos įgyvendinimą.

ŠEŠTASIS SKIRSNIS

BEO PRIPAŽINIMO TINKAMU EKSPLOATUOTI PROCESUOSE DALYVAUJANČIŲ ASMENŲ KVALIFIKACIJA IR MOKYMAI

30. Licencijos turėtojas vadybos sistemos dokumentuose turi nustatyti reikalavimus BEO pripažinimo tinkamu eksploatuoti procesuose dalyvaujančių asmenų kvalifikacijai, patirčiai ir mokymams pagal Reikalavimų 2.5 ir 2.7 papunkčiuose nurodytų teisės aktų reikalavimus.

31. Licencijos turėtojo vadybos sistemos dokumentuose turi būti nurodytas BEO pripažinimo tinkamu eksploatuoti vadovų ir licencijos turėtojo darbuotojų, dalyvaujančių BEO pripažinimo tinkamu eksploatuoti procesuose, kvalifikacijos ir patirties lygis.

32. BEO pripažinimo tinkamu eksploatuoti procesuose dalyvaujantys asmenys turi atitikti licencijos turėtojo vadybos sistemos dokumentuose nustatytus kvalifikacijos ir patirties reikalavimus.

33. BEO pripažinimo tinkamu eksploatuoti procesuose dalyvaujantys asmenys turi būti mokomi pagal programas, į kurias yra įtraukti šie BEO pripažinimo tinkamu eksploatuoti aspektai:

33.1. BEO pripažinimo tinkamu eksploatuoti SS KSK bandymų saugus atlikimas;

33.2. licencijos turėtojo normatyvinių techninių dokumentų rengimas, tvirtinimas, atnaujinimas;

33.3. modifikacijos ir Reikalavimų 27.4 papunktyje nurodyti laikini pakeitimai;

33.4. darbo kontrolė ir įrenginių izoliavimas;

33.5. BEO pripažinimo tinkamu eksploatuoti dalyvių komunikacijos valdymas;

33.6. pranešimai apie neįprastuosius įvykius;

33.7. BEO pripažinimo tinkamu eksploatuoti metodai ir būdai;

33.8. saugos ir saugumo kultūra;

33.9. branduolinė sauga, radiacinė sauga ir fizinė sauga;

33.10. BEO eksploatavimo režimai, BEO eksploatavimo parametrų ribinės vertės ir sąlygos;

33.11. radioaktyviųjų atliekų tvarkymas.

SEPTINTASIS SKIRSNIS

MODIFIKACIJOS IR NEATITIKTYS BEO PRIPAŽINIMO TINKAMU EKSPLOATUOTI METU

34. Licencijos turėtojo vadybos sistemos dokumentuose turi būti aprašoma, kokių veiksmų reikia imtis nustačius SS KSK neatitiktis BEO projektui ir branduolinės saugos normatyviniams techniniams dokumentams ir kaip BEO turi būti grąžinamas į saugią būseną, kai įvyksta įvykis, kurio metu parametrai nukrypsta nuo SS KSK eksploatavimo ribų ir sąlygų. BEO pripažinimo tinkamu eksploatuoti metu licencijos turėtojas privalo užtikrinti šių veiksmų atlikimą ir neleisti vykdyti BEO pripažinimo tinkamu eksploatuoti programoje nurodytų BEO pripažinimo tinkamu eksploatuoti SS KSK bandymų, kol neatliktas įvykio priežasčių nustatymas ir neatlikti taisomieji veiksmai.

35. BEO SS KSK, BEO projekto ir licencijos turėtojo normatyvinių techninių dokumentų pakeitimai turi būti atliekami Reikalavimų 2.4 ir 2.5 papunkčiuose nurodytų teisės aktų nustatyta tvarka.

AŠTUNTASIS SKIRSNIS

SS KSK PRIEŽIŪRA BEO PRIPAŽINIMO TINKAMU EKSPLOATUOTI METU

36. Licencijos turėtojas turi užtikrinti SS KSK nuolatinę priežiūrą BEO pripažinimo tinkamu eksploatuoti metu. Šios priežiūros tikslas yra:

36.1. SS KSK aplinkos sąlygų (pavyzdžiui, SS KSK aplinkos temperatūra, slėgis, drėgmė, krituliai, vėjo greitis, elektromagnetinės sąlygos), turinčių neigiamą įtaką SS KSK, stebėjimas;

36.2. SS KSK apsaugos priemonių nuo neigiamo aplinkos poveikio, užteršimo, mechaninio pažeidimo (pavyzdžiui, laikini vamzdynų dangčiai, apsauginė danga, antikorozinis padengimas) užtikrinimas, kai SS KSK apsaugai nuo neigiamo poveikio turi būti įrengtos apsaugos priemonės;

36.3. Reikalavimų 2.6 papunktyje nurodyto teisės akto 65 punkte nurodytų reikalavimų įgyvendinimo priežiūra.

37. SS KSK priežiūros organizavimo ir atlikimo BEO pripažinimo tinkamu eksploatuoti metu tvarka turi būti aprašyta licencijos turėtojo vadybos sistemos dokumentuose ir jos rezultatai turi būti dokumentuojami.

DEVINTASIS SKIRSNIS

MATAVIMO IR BANDYMO ĮRANGA

38. Licencijos turėtojas turi užtikrinti, kad SS KSK bandymų instrukcijose nurodyta kalibruota matavimo ir bandymo įranga būtų įdiegta iki SS KSK bandymų instrukcijose nurodytų BEO pripažinimo tinkamu eksploatuoti SS KSK bandymų pradžios. Naudojama matavimo ir bandymo įranga turi būti registruojama nurodant matavimo ir bandymo įrangos identifikavimo žymėjimą.

39. Licencijos turėtojo vadybos sistemos dokumentuose turi būti nurodyta matavimo ir bandymų įrangos priežiūros, kalibravimo ir registravimo tvarka.

DEŠIMTASIS SKIRSNIS

AVARINĖ PARENGTIS

40. Licencijos turėtojas turi užtikrinti, kad pirminis ir galutinis avarinės parengties planas būtų parengtas atsižvelgiant į BEO pripažinimo tinkamu eksploatuoti veiklas ir BEO pripažinimo tinkamu eksploatuoti metu galimus branduolinius incidentus ir branduolines bei radiologines avarijas.

VI SKYRIUS

PASIRENGIMAS BEO PRIPAŽINIMO TINKAMU EKSPLOATUOTI SS KSK BANDYMAMS

PIRMASIS SKIRSNIS

NORMATYVINIŲ TECHNINIŲ DOKUMENTŲ, SKIRTŲ BEO EKSPLOATAVIMUI, RENGIMAS

41. Licencijos turėtojas turi užtikrinti, kad iki bandymų nenaudojant branduolinių ir (ar) branduolinio kuro ciklo medžiagų pradžios licencijos turėtojo vadybos sistemos dokumentuose nustatyta tvarka būtų parengti licencijos turėtojo normatyviniai techniniai dokumentai, skirti BEO eksploatavimui, nurodyti Reikalavimų 4.3 papunktyje, ir paskirti asmenys, atsakingi už šių dokumentų tikrinimą, pakeitimus ir pakeitimų pateikimą patvirtinimui BEO pripažinimo tinkamu eksploatuoti programos įgyvendinimo metu.

42. Licencijos turėtojas turi užtikrinti, kad licencijos turėtojo normatyviniai techniniai dokumentai, skirti BEO eksploatavimui, būtų rengiami pagal branduolinės saugos normatyvinius techninius dokumentus, BEO projektą ir atsižvelgiant į prielaidas, kurios buvo taikomos rengiant BEO projektinius sprendinius ir atliekant BEO saugos pagrindimą.

43. Licencijos turėtojo normatyviniai techniniai dokumentai, skirti BEO eksploatavimui, turi apimti visas BEO eksploatavimo būsenas ir nustatyti reikalavimus normaliam eksploatavimui, veiksmus, kurių būtina imtis esant nukrypimui nuo BEO normalaus eksploatavimo, ir apribojimus, kurių turi laikytis BEO eksploatavimo darbuotojai.

44. BEO eksploatavimo parametrų ribinių verčių ir sąlygų apraše turi būti nurodoma:

44.1. BEO pavadinimas;

44.2. BEO eksploatavimo parametrų ribinių verčių ir sąlygų aprašo taikymo sritis;

44.3. BEO eksploatavimo darbuotojų atsakomybė. Turi būti nurodoma, kaip paskirstomos veiklos ir procesai BEO eksploatavimo metu ir kas atsako už šių veiklų vykdymą, priežiūrą ir kontrolę;

44.4. BEO eksploatavimo parametrų ribinių verčių ir sąlygų apraše vartojamos sąvokos ir jų apibrėžimai;

44.5. BEO eksploatavimo parametrų ribinių verčių ir sąlygų apraše vartojami sutrumpinimai ir jų paaiškinimai;

44.6. BEO projekto dokumentų, teisės aktų, branduolinės saugos normatyvinių dokumentų, licencijos turėtojo normatyvinių techninių dokumentų, skirtų BEO eksploatavimui, į kuriuos BEO eksploatavimo parametrų ribinių verčių ir sąlygų apraše duodamos nuorodos, sąrašas;

44.7. trumpas BEO ir jame vykdomo technologinio proceso aprašymas;

44.8. SS KSK eksploatavimo ribos ir sąlygos normalaus eksploatavimo metu;

44.9. SS KSK saugaus eksploatavimo ribos ir sąlygos;

44.10. bendrieji BEO SS KSK techninės priežiūros, stebėjimo ir patikrinimų BEO eksploatavimo metu reikalavimai;

44.11. veiksmų, kurių reikia imtis esant nukrypimui nuo BEO normalaus eksploatavimo, aprašymas.

45. Licencijos turėtojas turi užtikrinti, kad BEO pripažinimo tinkamu eksploatuoti dalyviai būtų susipažinę su BEO eksploatavimo parametrų ribinių verčių ir sąlygų aprašu ir laikytųsi jame esančių nuostatų.

46. Licencijos turėtojo procedūrų aprašuose ir instrukcijose, skirtuose BEO eksploatavimui, turi būti nurodomos SS KSK eksploatavimo ribos ir sąlygos, detalizuojami licencijos turėtojo vadybos sistemos procesai, BEO eksploatavimo darbuotojų ir SS produkto tiekėjų veikla, užtikrinanti saugų BEO eksploatavimą, šios veiklos rezultatų dokumentavimo, vertinimo ir saugojimo tvarka.

ANTRASIS SKIRSNIS

SĄLYGOS, BŪTINOS BEO PRIPAŽINIMO TINKAMU EKSPLOATUOTI BANDYMAMS PRADĖTI

47. Visi BEO pripažinimo tinkamu eksploatuoti programoje nurodyti BEO pripažinimo tinkamu eksploatuoti SS KSK bandymai turi būti atliekami laikantis SS KSK bandymų instrukcijų, patvirtintų licencijos turėtojo iki tų BEO pripažinimo tinkamu eksploatuoti SS KSK bandymų, kurie pagal SS KSK bandymų instrukcijas bus vykdomi, pradžios. SS KSK bandymų instrukcijų rengimo, tikrinimo ir teikimo tvirtinti tvarka, kvalifikaciniai reikalavimai asmenims, rengiantiems ir tikrinantiems SS KSK bandymų instrukcijas, turi būti nustatyti licencijos turėtojo vadybos sistemos dokumentuose.

48. SS KSK bandymų instrukcijoje turi būti:

48.1. įvadas. Įvade nurodomi SS KSK, kurie turi būti išbandyti ir šių SS KSK saugos klasės;

48.2. bandymai. Nurodomi Reikalavimų 48.1 papunktyje nurodytų SS KSK BEO pripažinimo tinkamu eksploatuoti SS KSK bandymai ir BEO pripažinimo tinkamu eksploatuoti etapas ar etapo dalis, kurio metu atliekami šie BEO pripažinimo tinkamu eksploatuoti SS KSK bandymai;

48.3. bandymų tikslai ir metodai. Aprašomi Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų tikslai ir metodai, kuriais nurodyti bandymų tikslai turi būti pasiekti;

48.4. SS KSK eksploatavimo ribos ir sąlygos. Nurodomos Reikalavimų 48.1 papunktyje nurodytų SS KSK eksploatavimo ribos ir sąlygos;

48.5. būtinos ir pradinės sąlygos. Turi būti nurodoma visų KSK, kurie gali turėti įtakos Reikalavimų 48.1 papunktyje nurodytų bandomų SS KSK veikimui, sąlygos ir būsena. Šioje dalyje taip pat nurodomos priemonės, būtinos Reikalavimų 48.1 papunktyje nurodytų SS KSK konfigūracijos palaikymui;

48.6. bandymų atlikimo tvarka. Turi būti nurodyta, kaip Reikalavimų 48.1 papunktyje nurodyti SS KSK turi būti parengti Reikalavimų 48.2 papunktyje nurodytiems BEO pripažinimo tinkamu eksploatuoti SS KSK bandymams. Taip pat aprašomas Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų atlikimo eiliškumas ir detalumas, laikini pakeitimai, bandomų ir kitų, būtinų bandymams atlikti, sistemų ir komponentų nustatymai;

48.7. bandymų duomenys ir rezultatai. Turi būti nurodoma, kokie duomenys turi būti surinkti ar patikrinti Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų metu, BEO projekte, SS produkto tiekėjo ar branduolinės saugos normatyviniuose techniniuose dokumentuose nustatyti SS KSK priimtinumo kriterijai, kuriuos turi atitikti SS KSK Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų metu, pateikiant nuorodą į BEO projektą, SS produkto tiekėjo ar branduolinės saugos normatyvinius techninius dokumentus, kuriuose šie duomenys ir SS KSK priimtinumo kriterijai yra nustatyti;

48.8. bandymų įrangos ir prietaisų sąrašas ir aprašymas. Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų įrangos ir prietaisų aprašyme turi būti nurodyti reikalavimai jų kalibravimui, identifikavimui ir tikslumui;

48.9. bandymų dalyviai, jų kvalifikacija ir atsakomybė. Turi būti nurodyti Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų dalyvių kvalifikacijos, patirties reikalavimai, pareigos ir atsakomybė atliekant Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymus;

48.10. specialiosios apsaugos priemonės. Turi būti nurodytos Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų metu būtinos naudoti darbuotojų ir SS KSK apsaugos priemonės;

48.11. bandymų užbaigimas. Turi būti nurodomi veiksmai, kuriuos būtina atlikti užbaigus Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymus (pavyzdžiui, grąžinti į pradinę būseną, pašalinti laikinus pakeitimus, pakeisti įrangos nustatymus), ir šių veiksmų atlikimo tvarka;

48.12. įrašai. Nurodomi Reikalavimų 4.2 papunktyje nurodyti SS KSK duomenys, kurie turi būti surinkti Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų metu;

48.13. identifikavimas, nuorodos, informavimas. Kiekviena SS KSK bandymų instrukcija privalo turėti identifikavimo žymėjimą (pavyzdžiui, identifikavimo numerį). SS KSK bandymų instrukcijoje turi būti pateiktos nuorodos į susijusius dokumentus ir nurodyti asmenys, kurie privalo susipažinti su SS KSK bandymų instrukcija;

48.14. bandymų duomenų ir rezultatų tvarkymas. Turi būti nuostatos, kaip turi būti dokumentuojami Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų duomenys ir rezultatai. Turi būti nurodoma, kokie Reikalavimų 27.11 papunktyje nurodyti atitikties įvertinimo dokumentai turi būti įforminti ir (arba) kokie dokumentai licencijos turėtojo vadybos sistemos dokumentuose nustatyta tvarka turi būti užpildomi Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų metu ir kaip šie dokumentai turi būti saugomi. Šioje dalyje taip pat turi būti nurodyta, kas turi pasirašyti šiuos dokumentus. Dokumentai turi būti užpildomi chronologine tvarka, nurodant Reikalavimų 48.7 papunktyje nurodytus bandymų rezultatus ir duomenis, jų atlikimo datą;

48.15. neatitikčių valdymas. Turi būti aprašyti veiksmai arba pateikta nuoroda į licencijos turėtojo normatyvinį techninį dokumentą, kuriame aprašomi veiksmai, kuriuos reikia atlikti, esant nukrypimui nuo SS KSK eksploatavimo ribų ir sąlygų ar nustačius neatitiktis Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų metu;

48.16. kita informacija. Šioje dalyje nurodoma, kokie Reikalavimų 48.2 papunktyje nurodytų BEO pripažinimo tinkamu eksploatuoti SS KSK bandymų rezultatų vertinimai ir skaičiavimai turi būti atlikti, ir jų apimtis.

49. Licencijos turėtojas turi užtikrinti, kad SS KSK bandymų instrukcijas rengiantys ir tikrinantys darbuotojai atitiktų licencijos turėtojo vadybos sistemos dokumentuose nustatytus kvalifikacijos reikalavimus. Į SS KSK bandymų instrukcijų rengimo ir tikrinimo procesus turi būti įtraukti projektuotojai, kai BEO statinio projekte nustatytas būtinumas šiuos dokumentus derinti su projektuotoju.

50. Vadybos sistemos dokumentuose licencijos turėtojas turi nustatyti BEO pripažinimo tinkamu eksploatuoti dalyviams leidimų atlikti BEO pripažinimo tinkamu eksploatuoti SS KSK bandymus išdavimo tvarką ir užtikrinti jos įgyvendinimą.

51. Vadybos sistemos dokumentuose licencijos turėtojas turi nustatyti BEO pripažinimo tinkamu eksploatuoti SS KSK bandymų atlikimo tvarkaraščių (toliau – SS KSK bandymų tvarkaraščiai) rengimo, atnaujinimo, galiojančių SS KSK bandymų tvarkaraščių teikimo BEO pripažinimo tinkamu eksploatuoti dalyviams tvarką.

52. Iki BEO pripažinimo tinkamu eksploatuoti SS KSK bandymų pradžios turi būti įvykdytos šios sąlygos:

52.1. įvykdytos Reikalavimų 2.6 papunktyje nurodyto teisės akto 836 punkto nuostatos;

52.2. patikrinti elektros sistemos, saugiklių ir ribotuvų nustatymai;

52.3. įvykdytos sąlygos, nustatytos BEO projekte, SS produktų tiekėjų dokumentuose;

52.4. sumontuoti visi jungikliai ir blokuojančios priemonės, būtinos bandymui atlikti;

52.5. instruktuoti BEO pripažinimo tinkamu eksploatuoti SS KSK bandymų dalyviai;

52.6. atlikti numatomų bandyti SS KSK švaros patikrinimai;

52.7. įdiegtos techninės priemonės, nurodytos Reikalavimų 23 punkte, ir patikrintas jų veikimas;

52.8. BEO pripažinimo tinkamu eksploatuoti SS KSK bandymų dalyviai aprūpinti dokumentais ir informacija, būtinais BEO pripažinimo tinkamu eksploatuoti SS KSK bandymams atlikti;

52.9. patikrinta ir įsitikinta, kad, užbaigus BEO pripažinimo tinkamu eksploatuoti SS KSK bandymus, veiksmai, nurodyti Reikalavimų 48.11 papunktyje, galės būti atlikti taip, kaip nurodyta šio SS KSK bandymų instrukcijoje.

VII SKYRIUS

BEO PRIPAŽINIMO TINKAMU EKSPLOATUOTI PROGRAMOS VYKDYMAS

PIRMASIS SKIRSNIS

BEO PRIPAŽINIMO TINKAMU EKSPLOATUOTI SS KSK BANDYMŲ ATLIKIMAS

53. BEO pripažinimas tinkamu eksploatuoti turi būti vykdomas etapais ir etapų dalimis, vadovaujantis su VATESI suderinta BEO pripažinimo tinkamu eksploatuoti programa ir licencijos turėtojo normatyviniais techniniais dokumentais.

54. BEO pripažinimo tinkamu eksploatuoti eiga turi būti dokumentuojama laikantis licencijos turėtojo vadybos sistemos reikalavimų.

55. Kiekvieno BEO pripažinimo tinkamu eksploatuoti etapas ar etapo dalis turi apimti pasirengimą tolimesnio etapo ir etapo dalies vykdymui.

ANTRASIS SKIRSNIS

BEO PRIPAŽINIMO TINKAMU EKSPLOATUOTI SS KSK BANDYMŲ ATASKAITŲ RENGIMAS

56. Licencijos turėtojas turi užtikrinti, kad pasibaigus kiekvieno BEO pripažinimo tinkamu eksploatuoti SS KSK bandymui, būtų parengta šio BEO pripažinimo tinkamu eksploatuoti SS KSK bandymo ataskaita.

57. BEO pripažinimo tinkamu eksploatuoti SS KSK bandymo ataskaitoje turi būti:

57.1. įvadas. Turi būti nurodomi SS KSK, kurie buvo išbandyti, BEO pripažinimo tinkamu eksploatuoti etapas ar etapo dalis, kuriame atliktas BEO pripažinimo tinkamu eksploatuoti SS KSK bandymas;

57.2. nuorodos. Pateikiamos nuorodos į SS KSK bandymų instrukcijas, kuriomis vadovaujantis atliktas Reikalavimų 57.1 papunktyje nurodytų SS KSK BEO pripažinimo tinkamu eksploatuoti bandymas, nurodant SS KSK bandymo instrukcijų identifikavimo žymėjimą;

57.3. tikslai. Reikalavimų 57.1 papunktyje nurodytų SS KSK BEO pripažinimo tinkamu eksploatuoti bandymo tikslas;

57.4. bandymas. Reikalavimų 57.1 papunktyje nurodytų SS KSK BEO pripažinimo tinkamu eksploatuoti bandymo vykdymo aprašymas, įskaitant pradinius ir galutinius nustatymus, SS KSK eksploatavimo ribas ir sąlygas bandymo metu, problemas, su kuriomis buvo susidurta atliekant šį BEO pripažinimo tinkamu eksploatuoti SS KSK bandymą, veiksmus, kurių buvo imtasi šalinant problemas, įskaitant bet kokius SS KSK ar licencijos turėtojo normatyvinių techninių dokumentų atliktus ar būtinus atlikti pakeitimus;

57.5. panaudota įranga. Reikalavimų 57.4 papunktyje nurodyto BEO pripažinimo tinkamu eksploatuoti SS KSK bandymo metu naudotos įrangos aprašymas;

57.6. bandymo duomenys ir rezultatai. Turi būti nurodomi Reikalavimų 57.4 papunktyje nurodyto BEO pripažinimo tinkamu eksploatuoti SS KSK bandymo duomenys ir rezultatai surinkti ar patikrinti Reikalavimų 57.4 papunktyje nurodyto BEO pripažinimo tinkamu eksploatuoti SS KSK bandymo metu, pateikiant nuorodas į BEO pripažinimo tinkamu eksploatuoti SS KSK bandymo metu įformintus atitikties įvertinimo dokumentus ir (arba) licencijos turėtojo vadybos sistemos dokumentuose nustatyta tvarka užpildytus dokumentus, kuriuose buvo surašomi Reikalavimų 57.4 papunktyje nurodyto BEO pripažinimo tinkamu eksploatuoti SS KSK bandymo duomenys ir rezultatai;

57.7. rezultatų vertinimas. Turi būti pateikti Reikalavimų 57.4 papunktyje nurodyto BEO pripažinimo tinkamu eksploatuoti SS KSK bandymo rezultatų vertinimų ir skaičiavimų dokumentai, nurodyti šio BEO pripažinimo tinkamu eksploatuoti SS KSK bandymo SS KSK bandymų instrukcijoje;

57.8. veiksmai, atlikti užbaigus bandymą. Turi būti nurodoma, kokie Reikalavimų 48.11 papunktyje nurodyti veiksmai buvo atlikti užbaigus Reikalavimų 57.4 papunktyje nurodytą BEO pripažinimo tinkamu eksploatuoti SS KSK bandymą;

57.9. išvados. Turi būti pateiktos išvados dėl:

57.9.1. Reikalavimų 57.6 papunktyje nurodytų BEO pripažinimo tinkamu eksploatuoti SS KSK bandymo duomenų ir rezultatų atitikties BEO pripažinimo tinkamu eksploatuoti SS KSK bandymo rezultatų priimtinumo ar bandymo rezultatų priimtinumo diapazono reikalavimams, pateikiant nuorodą į BEO projektą, SS produkto tiekėjo ar branduolinės saugos normatyvinius techninius dokumentus, kuriuose šie reikalavimai BEO pripažinimo tinkamu eksploatuoti SS KSK bandymo rezultatų priimtinumui ir BEO pripažinimo tinkamu eksploatuoti SS KSK bandymo rezultatų priimtinumo diapazonui yra nustatyti;

57.9.2. Reikalavimų 57.3 papunktyje nurodytų BEO pripažinimo tinkamu eksploatuoti SS KSK bandymo tikslų įvykdymo;

57.9.3. būtinumo pašalinti Reikalavimų 57.4 papunktyje nurodyto BEO pripažinimo tinkamu eksploatuoti SS KSK bandymo metu nustatytas neatitiktis, jei jos buvo nustatytos šio bandymo metu, nurodant neatitikčių šalinimo veiksmus (pavyzdžiui, atlikti BEO projekto ir (arba) licencijos turėtojo normatyvinių techninių dokumentų, skirtų BEO eksploatavimui, pakeitimus, atlikti neatitikčių priežasčių įvertinimą, pašalinti trūkumus) ir planuojamas neatitikčių pašalinimo datas;

57.9.4. galimybės saugiai vykdyti tolimesnius Reikalavimų 57.1 papunktyje nurodytų SS KSK BEO pripažinimo tinkamu eksploatuoti bandymus ir (arba) vykdyti jų saugų eksploatavimą;

57.10. atsakingi asmenys. Pateikiama informacija apie asmenis, parengusius Reikalavimų 57.4 papunktyje nurodyto BEO pripažinimo tinkamu eksploatuoti SS KSK bandymo ataskaitą ir šių asmenų parašai;

57.11. identifikavimas, informavimas. Kiekviena BEO pripažinimo tinkamu eksploatuoti SS KSK bandymo ataskaita privalo turėti identifikavimo žymėjimą (pavyzdžiui, identifikavimo numerį). BEO pripažinimo tinkamu eksploatuoti SS KSK bandymo ataskaitoje turi būti nurodyti asmenys, kurie privalo susipažinti su BEO pripažinimo tinkamu eksploatuoti SS KSK bandymų ataskaita.

58. Visos BEO pripažinimo tinkamu eksploatuoti SS KSK bandymų ataskaitos turi būti saugomos BEO pripažinimo tinkamu eksploatuoti metu ir perduodamos į BEO pramoninį eksploatavimą.

TREČIASIS SKIRSNIS

LICENCIJOS TURĖTOJO NORMATYVINIŲ TECHNINIŲ DOKUMENTŲ, SKIRTŲ BEO EKSPLOATAVIMUI, TIKRINIMAS

59. Licencijos turėtojas turi užtikrinti, kad Reikalavimų 41 punkto nustatyta tvarka paskirti asmenys atliktų BEO pripažinimo tinkamu eksploatuoti programoje nurodytų licencijos turėtojo normatyvinių techninių dokumentų, skirtų BEO eksploatavimui, patikrinimą. Licencijos turėtojo normatyvinių techninių dokumentų, skirtų BEO eksploatavimui, patikrinimo metu turi būti patikrinta:

59.1. licencijos turėtojo normatyvinių techninių dokumentų, skirtų BEO eksploatavimui, įforminimo atitiktis branduolinės saugos normatyviniams techniniams dokumentams ir licencijos turėtojo vadybos sistemos dokumentuose nustatytiems reikalavimams;

59.2. licencijos turėtojo normatyviniuose techniniuose dokumentuose, skirtuose BEO eksploatavimui, pateiktos informacijos techninis tikslumas ir atitiktis BEO pripažinimo tinkamu eksploatuoti SS KSK bandymų metu gautiems duomenims ir rezultatams;

59.3. licencijos turėtojo normatyviniuose techniniuose dokumentuose, skirtuose BEO eksploatavimui, pateiktos informacijos atitiktis BEO projektui, tiekėjų dokumentams;

59.4. licencijos turėtojo normatyviniuose techniniuose dokumentuose, skirtuose BEO eksploatavimui, nurodytų veiksmų seka.

60. Licencijos turėtojas turi užtikrinti, kad patikrinimo metu nustačius licencijos turėtojo normatyvinių techninių dokumentų, skirtų BEO eksploatavimui, neatitiktis ir (arba) būtinumą keisti SS KSK eksploatavimo ribas ir sąlygas, šių dokumentų pakeitimai būtų atliekami vadovaujantis licencijos turėtojo vadybos sistemos dokumentuose nustatyta tvarka ir Reikalavimų 35 punktu.

KETVIRTASIS SKIRSNIS

BEO PRIPAŽINIMO TINKAMU EKSPLOATUOTI ETAPO IR ETAPO DALIES SS KSK BANDYMŲ REZULTATŲ ANALIZĖ, BEO PRIPAŽINIMO TINKAMU EKSPLOATUOTI PROGRAMOS ĮVYKDYMO TARPINĖ (-ĖS) IR GALUTINĖ BEO PRIPAŽINIMO TINKAMU EKSPLOATUOTI PROGRAMOS ĮVYKDYMO ATASKAITOS

61. Licencijos turėtojas turi užtikrinti kiekvieno BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymų rezultatų analizę, kurios metu turi būti įvertinta, ar:

61.1. BEO pripažinimo tinkamu eksploatuoti etapo ar etapo dalies išbandytų SS KSK veikimas atitinka BEO projekto sprendinius;

61.2. BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymai atlikti neviršijant SS KSK eksploatavimo ribų ir sąlygų;

61.3. buvo gauti ir įvertinti visi BEO pripažinimo tinkamu eksploatuoti etapo ar etapo dalies būtini SS KSK duomenys;

61.4. BEO pripažinimo tinkamu eksploatuoti etapo ar etapo dalies išbandytų SS KSK BEO pripažinimo tinkamu eksploatuoti SS KSK bandymų duomenys ir rezultatai atitinka BEO pripažinimo tinkamu eksploatuoti SS KSK bandymų rezultatų priimtinumo ar bandymų rezultatų priimtinumo diapazono reikalavimus, nustatytus BEO projekte, SS produkto tiekėjo dokumentuose ar branduolinės saugos normatyviniuose techniniuose dokumentuose;

61.5. atlikti BEO pripažinimo tinkamu eksploatuoti etapo ar etapo dalies išbandytų SS KSK BEO pripažinimo tinkamu eksploatuoti SS KSK bandymų rezultatų vertinimas ir skaičiavimai, nurodyti šių SS KSK bandymų instrukcijose, parengtos BEO pripažinimo tinkamu eksploatuoti SS KSK bandymų ataskaitos;

61.6. atlikti Reikalavimų 4.5 papunktyje nurodytų KSK bandymai ir patikrinimai, jų rezultatai atitinka BEO projektą.

62. Licencijos turėtojas turi užtikrinti, kad atlikus BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymus ir BEO pripažinimo tinkamu eksploatuoti SS KSK bandymų rezultatų analizę, būtų parengtos BEO pripažinimo tinkamu eksploatuoti programos įvykdymo tarpinė (-ės) ir galutinė BEO pripažinimo tinkamu eksploatuoti programos įvykdymo ataskaitos.

63. BEO pripažinimo tinkamu eksploatuoti programos įvykdymo tarpinėje (-ėse) ir galutinėje BEO pripažinimo tinkamu eksploatuoti programos įvykdymo ataskaitose turi būti nurodyta:

63.1. BEO pripažinimo tinkamu eksploatuoti etapo arba etapo dalies pavadinimas;

63.2. BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymų trumpas aprašymas;

63.3. BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymų duomenys ir rezultatai;

63.4. licencijos turėtojo normatyvinių techninių dokumentų, skirtų BEO eksploatavimui, patikrintų BEO pripažinimo tinkamu eksploatuoti etape ar etapo dalyje, sąrašas;

63.5. BEO pripažinimo tinkamu eksploatuoti etapo ar etapo dalies SS KSK neatitikčių, šių neatitikčių šalinimo ir modifikacijų aprašymas;

63.6. atlikti Reikalavimų 4.5 papunktyje nurodytų KSK bandymai ir patikrinimai, jų rezultatai atitinka BEO projektą;

63.7. išvados. Pateiktos išvados dėl BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymų duomenų ir rezultatų priimtinumo, licencijos turėtojo patikrintų normatyvinių techninių dokumentų, skirtų BEO eksploatavimui, tinkamumo saugiam BEO eksploatavimui, Reikalavimų 4.5 papunktyje nurodytų KSK atitikties BEO projektui ir galimybės saugiai atlikti tolimesnius BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymus ir (arba) vykdyti saugų BEO eksploatavimą;

63.8. atsakingi asmenys. Atsakingų asmenų parašu patvirtintos ataskaitos.

64. Licencijos turėtojas turi užtikrinti, kad BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymų rezultatų analizę atliekantys, BEO pripažinimo tinkamu eksploatuoti programos įvykdymo tarpinę (-es) ir galutinę BEO pripažinimo tinkamu eksploatuoti programos įvykdymo ataskaitas rengiantys darbuotojai atitiktų licencijos turėtojo vadybos sistemos dokumentuose nustatytus kvalifikacijos reikalavimus.

65. Licencijų, nurodytų Reikalavimų 2.1 papunktyje nurodyto teisės akto 22 straipsnio 1 dalies 2 ir 3 punktuose, turėtojas teikia VATESI BEO pripažinimo tinkamu eksploatuoti programos įvykdymo tarpinę (-es) ir galutinę BEO pripažinimo tinkamu eksploatuoti programos įvykdymo ataskaitas šia tvarka:

65.1. Reikalavimų 15.1 papunktyje nurodyto BEO, išskyrus BE, BE energijos bloką arba neenergetinį branduolinį reaktorių, pripažinimo tinkamu eksploatuoti etapo pripažinimo tinkamu eksploatuoti programos įvykdymo tarpinę ataskaitą pagal Reikalavimų 2.3 papunktyje nurodyto teisės akto 7.4 papunktį;

65.2. Reikalavimų 15.2 papunktyje nurodyto BEO, išskyrus BE, BE energijos bloką arba neenergetinį branduolinį reaktorių, pripažinimo tinkamu eksploatuoti etapo galutinę BEO pripažinimo tinkamu eksploatuoti programos įvykdymo ataskaitą pagal Reikalavimų 2.3 papunktyje nurodyto teisės akto 19.4 papunktį;

65.3. Reikalavimų 16.1 papunktyje nurodyto BE, BE energijos bloko arba neenergetinio branduolinio reaktoriaus pripažinimo tinkamu eksploatuoti etapo BE, BE energijos bloko arba neenergetinio branduolinio reaktoriaus pripažinimo tinkamu eksploatuoti programos įvykdymo tarpinę ataskaitą pagal šių Reikalavimų 2.3 papunktyje nurodyto teisės akto 16.12 papunktį;

65.4. Reikalavimų 16.2.1 papunktyje nurodyto BE, BE energijos bloko arba neenergetinio branduolinio reaktoriaus pripažinimo tinkamu eksploatuoti etapo dalies BE, BE energijos bloko arba neenergetinio branduolinio reaktorius pripažinimo tinkamu eksploatuoti programos įvykdymo tarpinę ataskaitą pagal Reikalavimų 2.3 papunktyje nurodyto teisės akto 18.8 papunktį;

65.5. Reikalavimų 16.2.2 ir 16.2.3 papunkčiuose nurodytų BE, BE energijos bloko arba neenergetinio branduolinio reaktoriaus pripažinimo tinkamu eksploatuoti etapų dalių galutinę BE, BE energijos bloko arba neenergetinio branduolinio reaktoriaus pripažinimo tinkamu eksploatuoti programos įvykdymo ataskaitą pagal Reikalavimų 2.3 papunktyje nurodyto teisės akto 19.4 papunktį.

66. VATESI priima sprendimą, kad Reikalavimų 65.1–65.5 papunkčiuose nurodyti dokumentai atitinka Reikalavimų 2.1 papunktyje nurodyto teisės akto 25 straipsnio 6 dalyje nurodytas aplinkybes tik esant visoms šioms aplinkybėms:

66.1. Reikalavimų 65.1–65.5 papunkčiuose nurodyti dokumentai atitinka Reikalavimus;

66.2. Reikalavimų 65.1–65.5 papunkčiuose nurodytuose dokumentuose nurodyti BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymai ir jų apimtys atitinka suderintą su VATESI BEO pripažinimo tinkamu eksploatuoti programą;

66.3. Reikalavimų 65.1–65.5 papunkčiuose nurodytuose dokumentuose nurodyti BEO pripažinimo tinkamu eksploatuoti etapo ar etapo dalies BEO pripažinimo tinkamu eksploatuoti SS KSK bandymų rezultatai atitinka BEO projektą ir branduolinės saugos normatyvinius techninius dokumentus;

66.4. Reikalavimų 65.1–65.5 papunkčiuose nurodytuose dokumentuose pateiktos teigiamos išvados dėl galimybės saugiai atlikti tolimesnį BEO pripažinimo tinkamu eksploatuoti etapą ar etapo dalį ir (arba) vykdyti saugų BEO eksploatavimą.

67. BEO pripažinimo tinkamu eksploatuoti programos įvykdymo tarpinės ir galutinės BEO pripažinimo tinkamu eksploatuoti programos įvykdymo ataskaitų peržiūros metu VATESI turi teisę paprašyti licencijos turėtojo pateikti papildomą informaciją arba paaiškinimus, būtinus BEO pripažinimo tinkamu eksploatuoti programos įvykdymo tarpinei ir galutinei BEO pripažinimo tinkamu eksploatuoti programos įvykdymo ataskaitoms peržiūrėti ir įvertinti.

PENKTASIS SKIRSNIS

GALUTINĖS BEO PRIPAŽINIMO TINKAMU EKSPLOATUOTI PROGRAMOS RENGIMAS IR TEIKIMAS VATESI

68. Licencijos turėtojas turi užtikrinti, kad atlikus Reikalavimų 15.1 ir 16.2 papunkčiuose nurodytus BEO pripažinimo tinkamu eksploatuoti etapo BEO pripažinimo tinkamu eksploatuoti SS KSK bandymus ir parengus BEO pripažinimo tinkamu eksploatuoti programos įvykdymo tarpinę ataskaitą pagal šiame BEO pripažinimo tinkamu eksploatuoti etapo SS KSK bandymų rezultatus būtų peržiūrėta BEO pripažinimo tinkamu eksploatuoti programa ir parengta galutinė BEO pripažinimo tinkamu eksploatuoti programa.

69. VATESI priima sprendimą, kad galutinė BEO pripažinimo tinkamu eksploatuoti programa atitinka Reikalavimų 2.1 papunktyje nurodyto teisės akto 25 straipsnio 6 dalyje nurodytas aplinkybes, kai galutinė BEO pripažinimo tinkamu eksploatuoti programa atitinka Reikalavimų IV skyriaus antrojo skirsnio reikalavimus.

ŠEŠTASIS SKIRSNIS

LICENCIJOS TURĖTOJO NORMATYVINIŲ TECHNINIŲ DOKUMENTŲ, SKIRTŲ BEO EKSPLOATAVIMUI, TEIKIMAS VATESI

70. Licencijos turėtojo pirmojo ir antrojo vadybos sistemos lygmenų dokumentai, skirti BEO pripažinimui tinkamu eksploatuoti ir eksploatavimui, ir BEO eksploatavimo parametrų ribinių verčių ir sąlygų aprašas teikiami VATESI Reikalavimų 2.3 nurodyto teisės akto nustatyta tvarka.

71. VATESI priima sprendimą, kad Reikalavimų 70 punkte nurodyti dokumentai atitinka Reikalavimų 2.1 papunktyje nurodyto teisės akto 25 straipsnio 6 dalyje nurodytas aplinkybes, kai šie dokumentai atitinka šiuos Reikalavimus ir Reikalavimų 2.5 papunktyje nurodytą teisės aktą.

VIII SKYRIUS

BE EKSPLOATAVIMO IR AVARINIO EKSPLOATAVIMO PROCEDŪROS IR GAIRĖS BEI AVARINĖ PARENGTIS

72. Licencijos turėtojas iki bandymų nenaudojant branduolinių ir (ar) branduolinio kuro ciklo medžiagų pradžios turi įdiegti avarinio eksploatavimo procedūras, kurios užtikrintų saugos funkcijų vykdymą, atkūrimą ar kompensavimą bei avarijos padarinių sumažinimą įvykus branduolinėms ir radiologinėms avarijoms, kurių metu nepažeidžiama reaktoriaus šerdis ir (ar) kuras panaudoto kuro baseinuose.

73. Avarinio eksploatavimo procedūrų aprašuose turi būti nurodyti BE darbuotojų veiksmai, kuriuos reikia atlikti siekiant branduolinės ar radiologinės avarijos atveju atstatyti saugią BE būseną, radiologiniams padariniams išvengti ar juos sumažinti bei reaktoriaus šerdies ir kuro, esančio panaudoto kuro saugojimo baseinuose, pažeidimams išvengti. Šie aprašai turi būti parengti taip, kad BE darbuotojai galėtų nustatyti konkretų avarinį įvykį ir imtis iš anksto suplanuotų veiksmų avarijai valdyti arba, jei nustatyti konkretaus avarinio įvykio neįmanoma arba netikslinga – galėtų nustatyti saugos funkcijų vykdymo sutrikimus ir saugos funkcijas atkurti ar kompensuoti.

74. Licencijos turėtojas iki bandymų nenaudojant branduolinių ir (ar) branduolinio kuro ciklo medžiagų pradžios turi įdiegti sunkiųjų avarijų valdymo gaires (toliau – SAVG, angl. severe accident management guidelines), skirtas valdyti avarijoms, kurių metu pažeidžiama reaktoriaus šerdis ir (ar) panaudotas branduolinis kuras panaudoto branduolinio kuro saugojimo baseinuose. Šių gairių aprašai turi nustatyti galimus BE darbuotojų veiksmus, siekiant užtikrinti avarijų radiologinių padarinių sušvelninimą ir stabilios BE būsenos, kurioje užtikrinta, kad nesusidarys kritinė būsena, būtų užtikrintas branduolinio kuro ar jo fragmentų aušinimas, bei radionuklidų išmetimų ribojimas, sudarymą.

75. Avarinio eksploatavimo procedūros ir SAVG turi būti įdiegtos vadovaujantis prielaida, kad avarija gali įvykti BE esant bet kurioje eksploatavimo būsenoje.

76. Avarinio eksploatavimo procedūros ir SAVG turi būti įdiegtos vadovaujantis prielaida, kad avarijos gali įvykti vienu metu keliuose branduolinės energetikos objekto įrenginiuose (pavyzdžiui, reaktoriaus įrenginyje ir panaudoto branduolinio kuro baseinuose) ir (ar) keliuose eksploatuojančiajai organizacijai priklausančiuose branduolinės energetikos objektuose.

77. Eksploatavimo procedūrų, avarinio eksploatavimo procedūrų ir SAVG aprašai turi būti tarpusavyje suderinti.

78. Eksploatavimo procedūros, avarinio eksploatavimo procedūros ir SAVG turi būti verifikuotos ir validuotos taip, kaip yra protingai įmanoma, nedarant reikšmingos neigiamos įtakos branduolinės saugos užtikrinimui (pavyzdžiui, tikrinant procedūrų ir gairių aprašų projektus keliems darbuotojams, tikrinant procedūrų ir gairių tinkamumą panaudojant treniruoklius, vykdant mokymus, įrangos bandymus, pratybas, įvertinant eksploatavimo patirtį).

79. Eksploatavimo procedūrų, avarinio eksploatavimo procedūrų ir SAVG aprašai turi būti periodiškai, ne rečiau kaip kas 5 metus, peržiūrimi ir tikslinami atsižvelgiant į įgytą patirtį.

80. BE pripažinimo tinkama eksploatuoti ir BE eksploatavimo metu teikiami laikini nurodymai BE darbuotojams turi būti dokumentuoti ir kontroliuojami licencijos turėtojo vadybos sistemos dokumentuose nustatyta tvarka. Turi būti siekiama, kad galiojančių laikinų nurodymų būtų kuo mažiau, tai yra, turi būti siekiama kuo greičiau juos panaikinti arba jų nuostatas perkelti į procedūrų ar gairių aprašus.

81. Eksploatavimo procedūrų aprašai, avarinio eksploatavimo procedūrų aprašai, SAVG turi būti rengiami, laikini nurodymai teikiami ir keičiami, vadovaujantis BE eksploatavimo ribomis ir sąlygomis bei informacija, pateikta BE projekto dokumentuose, BE saugos analizės ataskaitoje ir (ar) kituose saugą pagrindžiančiuose dokumentuose.

82. Eksploatavimo procedūrų, avarinio eksploatavimo procedūrų ir SAVG aprašai turi būti rengiami, verifikuojami ir validuojami, tvirtinami, keičiami ir panaikinami licencijos turėtojo vadybos sistemos dokumentuose nustatyta tvarka.

83. Avarinio eksploatavimo procedūrų aprašai, SAVG aprašai, pirminis ir galutinis avarinės parengties planas (toliau – avarinės parengties planas) ir avarinės parengties plano įgyvendinimui taikomi procedūrų aprašai turi būti parengti atsižvelgiant į prognozuojamas avarijų nulemtas sąlygas (pavyzdžiui, jonizuojančios spinduliuotės lygį, taršą cheminėmis medžiagomis, garsą, drėgnumą, temperatūrą) BE patalpose ir aikštelėje.

84. Avarinio eksploatavimo procedūrų aprašai, SAVG aprašai, avarinės parengties planas ir avarinės parengties plano įgyvendinimui skirti procedūrų aprašai turi būti tarpusavyje suderinti.

85. Licencijos turėtojas turi turėti tiek žmogiškųjų išteklių ir priemonių, kad galėtų valdyti BE projekte numatomas avarijas. Šių avarijų valdymui ir išorės poveikių padarinių likvidavimui taip pat gali būti naudojamos už BE aikštelės ribų esančių fizinių ir (ar) juridinių asmenų (pavyzdžiui, elektros energijos tiekimo įmonių, ugniagesių tarnybų) paslaugos ir (ar) priemonės, įvertinus galimybę jas gauti (laiką, infrastruktūrą ir kitus aspektus), avarijų vystymosi spartą, galimą infrastruktūros pažeidimą dėl išorės poveikių.

86. Avarinės parengties plane turi būti:

86.1. nurodytos avarijų valdymui, avarijų padarinių sušvelninimui ir avarijų padarinių likvidavimui reikalingos paslaugos ir priemonės, kurias planuojama avarijos atveju įgyti iš už BE aikštelės ribų esančių fizinių ar juridinių asmenų;

86.2. nustatyta tvarka, kuria vadovaujantis avarijos atveju, prireikus, būtų gaunamos Reikalavimų 86.1 papunktyje nurodytos paslaugos ir (ar) priemonės.

87. Licencijos turėtojas turi parengti ir, atsižvelgdamas į įgytą patirtį avarijų valdymo ir avarinės parengties srityse, tikslinti BE projekte numatytų avarijų valdymo ir avarinės parengties mokymų programas bei treniruočių metodikas, kurias naudojant BE darbuotojai būtų mokomi tinkamai reaguoti į radiologines ir branduolines avarijas BE. Tokie mokymai ir treniruotės turi būti organizuojami periodiškai licencijos turėtojo nustatyta tvarka ir periodiškumu.

IX SKYRIUS

BAIGIAMOSIOS NUOSTATOS

88. Licencijos turėtojas gali įsigyti iš kitų juridinių asmenų BEO pripažinimo tinkamu eksploatuoti procesų atlikimo paslaugas ir (ar) darbus, įskaitant BEO pripažinimo tinkamu eksploatuoti programos parengimą, tačiau licencijos turėtojas turi kontroliuoti, koordinuoti ir prižiūrėti saugų BEO pripažinimo tinkamu eksploatuoti procesų vykdymą.

89. Asmuo, pažeidęs Reikalavimus, atsako Lietuvos Respublikos branduolinės saugos įstatymo ir (arba) Lietuvos Respublikos administracinių nusižengimų kodekso nustatyta tvarka.

______________________________